R. R. patribus et D. D. charissimis W., Dei gratia Rhemensi archiepiscopo, ejusdem suffraganeis universis virisque venerab. et discretis decanis et capitulis cathedralium ecclesiarum provinciæ Rhemensis, P. ejusdem permissione Senonensis archiepiscopus, G. Carnotensis, M. Aurelianensis, W. Autissiod., H. Trecensis et W. Meldensis miseratione divina episcopi, salutem, et sinceram charitatem. Vestra novit, quod credimus, universitas, quod cum Parisius, ad vocationem R. patris C. Portuensis episcopi, sedis apostolicæ legati, dominus rex quasdam querelas scriptas, quas contra nos se et homines suos habere dicebat, ad nos misit responsionem petens a nobis super illis. Cumque diem ad respondendum de voluntate nunciorum ejus recepissemus, infra diem illam D. rex statum ecclesie immutando, clamari fecit, publice, in terram suam, ne aliqui de baillivis et præpositis suis, sicut chara habent, sua corpora et catella, de cætero mercata faciant, vel mercasias ubi sit catallum, quibus interveniat juramentum et fiduciæ; addens, insuper, quod si quis eorum in hoc incideret forisfactum, ipse emendam ab eis levaret. Nos, autem, virorum nostrorum super hoc usi consilio, ad ipsum omnes accedentes, primo requisivimus ab eo quanta decuit humilitate, ut illud quod die sua pendente in præjudicium et injuriam nostram, necnon et totius ecclesiæ gallicanæ fecerat, revocaret: et postea, de querelis contra nos propositis, tum responderemus eidem, ita quod ipse, vel homines sui de nobis conqueri non deberent. Ad quod ipse nobis respondit quod super hoc nobis ullatenus non responderet, donec cum baronibus suis, quos ad parlamentum convocaverat, consilium habuisset. Postmodum, vero, bonorum virorum consilio metuentes ne barones suos induceret ad eandem inhibitionem faciendam, baronibus, qui a nobis et ecclesiis nostris feoda tenent, pro fidelitate quam nobis debent, inhibuimus ne huic statuto vel alii contra ecclesiam faciendo, aliquatenus consentirent. Nosque, attendentes per hoc statutum juri ecclesiastico plurima derogari, et re esse perniciosi exempli, cum per hoc non mandato caveamus, ne ad deteriora pronus sit contra Dei ecclesiam de facili statuendo, nisi in januis resistatur; universitatem vestram rogamus humiliter, ut quia negotium istud vos et ecclesias vestras, immo tangit ecclesiam gallicanam, in hoc facto ecclesiæ Dei consilium et voluntatem proxima die martis ante instantem Pentecostem nobis Senonis rescribatis, quoniam ad eam diem propter hoc specialiter capitula et abbates nostrorum diocesum convocabimus et ibi personaliter conveniemus, Deo dante. Datum, Parisius, die lunæ ante festum B. Georgii, anno Domini Mº CCº XXº, mense aprili.